CELEX: 32017D2409
Language: el
Date: 2017-12-18 00:00:00
Title: Εκτελεστική απόφαση (ΕΕ) 2017/2409 του Συμβουλίου, της 18ης Δεκεμβρίου 2017, με την οποία επιτρέπεται στη Σουηδία να εφαρμόσει μειωμένο συντελεστή ειδικού φόρου κατανάλωσης για την ηλεκτρική ενέργεια που καταναλώνεται από νοικοκυριά και επιχειρήσεις του τομέα των υπηρεσιών που βρίσκονται σε ορισμένες περιοχές στη Βόρεια Σουηδία σύμφωνα με το άρθρο 19 της οδηγίας 2003/96/ΕΚ

21.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 342/10
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/2409 ΤΟΥ ΣΥΜΒΟΥΛΊΟΥ
   της 18ης Δεκεμβρίου 2017
   με την οποία επιτρέπεται στη Σουηδία να εφαρμόσει μειωμένο συντελεστή ειδικού φόρου κατανάλωσης για την ηλεκτρική ενέργεια που καταναλώνεται από νοικοκυριά και επιχειρήσεις του τομέα των υπηρεσιών που βρίσκονται σε ορισμένες περιοχές στη Βόρεια Σουηδία σύμφωνα με το άρθρο 19 της οδηγίας 2003/96/ΕΚ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (1) και ιδίως το άρθρο 19,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με την εκτελεστική απόφαση 2012/47/ΕΕ του Συμβουλίου (2) επιτράπηκε στη Σουηδία να εφαρμόσει, έως τις 31 Δεκεμβρίου 2017, μειωμένο συντελεστή ειδικού φόρου κατανάλωσης για την ηλεκτρική ενέργεια που καταναλώνεται από νοικοκυριά και επιχειρήσεις του τομέα των υπηρεσιών σε ορισμένες περιοχές της Βόρειας Σουηδίας («δικαιούχοι») σύμφωνα με το άρθρο 19 της οδηγίας 2003/96/ΕΚ.
            
         
               (2)
            
            
               Με επιστολή της 10ης Μαΐου 2017, η Σουηδία ζήτησε να της επιτραπεί να συνεχίσει να εφαρμόζει μειωμένο συντελεστή ειδικού φόρου κατανάλωσης για την ηλεκτρική ενέργεια που καταναλώνεται από τους δικαιούχους, για επιπλέον χρονικό διάστημα έξι ετών, έως τις 31 Δεκεμβρίου 2023. Η μείωση προβλέπεται να περιοριστεί σε 96 SEK ανά MWh. Με επιστολή της 1ης Σεπτεμβρίου 2017, η Σουηδία διαβίβασε συμπληρωματικές πληροφορίες και διευκρινίσεις.
            
         
               (3)
            
            
               Στις συγκεκριμένες γεωγραφικές περιοχές, το κόστος θέρμανσης είναι, κατά μέσο όρο, κατά 30 % υψηλότερο σε σχέση με την υπόλοιπη χώρα, λόγω της μεγαλύτερης περιόδου θέρμανσης. Ως εκ τούτου, η μείωση του κόστους της ηλεκτρικής ενέργειας για τους δικαιούχους μειώνει τη διαφορά μεταξύ του συνολικού κόστους θέρμανσης για τους καταναλωτές στη Βόρεια Σουηδία και του κόστους με το οποίο επιβαρύνονται οι καταναλωτές στην υπόλοιπη χώρα. Επομένως, το μέτρο συμβάλλει στην επίτευξη στόχων περιφερειακής πολιτικής και πολιτικής συνοχής. Η φορολογική μείωση δεν θα πρέπει να υπερβαίνει τα αναγκαία όρια ώστε να αντισταθμίζεται το επιπλέον κόστος θέρμανσης ανά μονάδα με το οποίο επιβαρύνονται οι καταναλωτές στις εν λόγω γεωγραφικές περιοχές.
            
         
               (4)
            
            
               Οι μειωμένοι ειδικοί φόροι κατανάλωσης θα πρέπει να είναι υψηλότεροι από τους ελάχιστους συντελεστές που καθορίζονται στο άρθρο 10 της οδηγίας 2003/96/ΕΚ.
            
         
               (5)
            
            
               Το μέτρο δεν αναμένεται να οδηγήσει σε σημαντικές στρεβλώσεις του ανταγωνισμού ή σε μεταβολές στις εμπορικές συναλλαγές μεταξύ κρατών μελών, λόγω του απομακρυσμένου χαρακτήρα των περιοχών στις οποίες εφαρμόζεται, του γεγονότος ότι η μείωση δεν θα πρέπει να υπερβαίνει το επιπλέον κόστος θέρμανσης στη Βόρεια Σουηδία και του περιορισμού του μέτρου στα νοικοκυριά και τις επιχειρήσεις του τομέα των υπηρεσιών.
            
         
               (6)
            
            
               Κατά συνέπεια, το μέτρο κρίνεται αποδεκτό από την άποψη της εύρυθμης λειτουργίας της εσωτερικής αγοράς και της ανάγκης να εξασφαλίζονται συνθήκες θεμιτού ανταγωνισμού. Είναι επίσης συμβατό με τις πολιτικές της Ένωσης για την υγεία, το περιβάλλον, την ενέργεια και τις μεταφορές.
            
         
               (7)
            
            
               Όπως προκύπτει από το άρθρο 19 παράγραφος 2 της οδηγίας 2003/96/ΕΚ, κάθε έγκριση που χορηγείται δυνάμει του εν λόγω άρθρου πρέπει να είναι αυστηρά περιορισμένη χρονικά. Για να κατοχυρώνεται επαρκής βαθμός βεβαιότητας για τους δικαιούχους, η άδεια θα πρέπει να χορηγηθεί για διάστημα έξι ετών. Η παρούσα απόφαση δεν θίγει την εφαρμογή των ενωσιακών κανόνων περί κρατικών ενισχύσεων.
            
         
               (8)
            
            
               Η έγκριση που χορηγήθηκε δυνάμει της απόφασης 2012/47/ΕΕ θα πρέπει να εξακολουθεί να εφαρμόζεται, προκειμένου να μην δημιουργηθεί κενό μεταξύ της λήξης της ισχύος της εν λόγω απόφασης και της θέσης σε ισχύ της παρούσας απόφασης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Επιτρέπεται στη Σουηδία να εφαρμόσει μειωμένο συντελεστή ειδικού φόρου κατανάλωσης για την ηλεκτρική ενέργεια που καταναλώνεται από νοικοκυριά και επιχειρήσεις του τομέα των υπηρεσιών που βρίσκονται στους δήμους οι οποίοι απαριθμούνται στο παράρτημα.
   Η μείωση αυτή από τον κανονικό εθνικό συντελεστή ειδικού φόρου κατανάλωσης για την ηλεκτρική ενέργεια δεν μπορεί να είναι υψηλότερη από ό,τι είναι αναγκαίο για να αντισταθμίζεται το επιπλέον κόστος θέρμανσης που οφείλεται στη βόρεια γεωγραφική θέση, σε σύγκριση με τις υπόλοιπες περιοχές της Σουηδίας, και δεν επιτρέπεται να υπερβαίνει τις 96 SEK ανά MWh.
   2.   Οι μειωμένοι συντελεστές συνάδουν με τις απαιτήσεις της οδηγίας 2003/96/ΕΚ και ιδίως με τους ελάχιστους συντελεστές που καθορίζονται στο άρθρο 10 αυτής.
   Άρθρο 2
   Η παρούσα απόφαση τίθεται σε ισχύ την ημέρα της κοινοποίησης της.
   Ισχύει από την 1η Ιανουαρίου 2018 έως τις 31 Δεκεμβρίου 2023.
   Άρθρο 3
   Η παρούσα απόφαση απευθύνεται στο Βασίλειο της Σουηδίας.
   
      Βρυξέλλες, 18 Δεκεμβρίου 2017.
      
         
            Για το Συμβούλιο
         
         
            Η Πρόεδρος
         
         K. SIMSON
      
   
   
      (1)  ΕΕ L 283 της 31.10.2003, σ. 51.
   
      (2)  Εκτελεστική απόφαση 2012/47/ΕΕ του Συμβουλίου, της 24ης Ιανουαρίου 2012, που επιτρέπει στη Σουηδία να εφαρμόσει μειωμένο φορολογικό συντελεστή στην ηλεκτρική ενέργεια που καταναλώνουν νοικοκυριά και επιχειρήσεις του τομέα των υπηρεσιών που ευρίσκονται σε ορισμένες περιοχές στη βόρεια Σουηδία σύμφωνα με το άρθρο 19 της οδηγίας 2003/96/ΕΚ (ΕΕ L 26 της 28.1.2012, σ. 33).
   
      ΠΑΡΑΡΤΗΜΑ
      
                  Περιοχές
               
               
                  Δήμοι
               
            
                  Norrbottens län
               
               
                  Όλοι οι δήμοι
               
            
                  Västerbottens län
               
               
                  Όλοι οι δήμοι
               
            
                  Jämtlands län
               
               
                  Όλοι οι δήμοι
               
            
                  Västernorrlands län
               
               
                  Sollefteå, Ånge, Örnsköldsvik
               
            
                  Gävleborgs län
               
               
                  Ljusdal
               
            
                  Dalarnas län
               
               
                  Malung-Sälen, Mora, Orsa, Älvdalen
               
            
                  Värmlands län
               
               
                  Torsby